מרדוק גוניור נגד ה-BBC, בלוגרים בצרות בווייטנם ובאזרבייגן, תחליף ל"מפרץ הפיראטים", "פרו-פבליקה" מממן את העמוד הראשון של ה"ניו-יורק טיימס", ועוד חדשות מהרשת העולמית
 21 מ-100 האישים המדורגים ברשימת המשפיעים השנתית של ה"ואניטי פייר" הם אנשי מדיה. רופרט מרדוק (מקום שביעי) הוא איש המדיה עם הדירוג הגבוה ביותר, בעוד גון סטיוארט, מגיש ה"דיילי שואו", הוא העיתונאי (או הקומיקאי) המדורג גבוה ביותר (מקום 48). גיימס מרדוק, הבן של רופרט ואחד הבוסים של תאגיד המדיה הענק ניוז-קורפ, נקלע לקרב מילולי חריף עם רוברט פסטון, העורך הכלכלי של ה-BBC, לאחר שמרדוק, שדיבר בפני בכירים מענף הטלוויזיה בכנס באדינבורו, מחה על השתלטות ה-BBC על השוק ודיבר על הצורך בהפחתת הרגולציה. אחרי שסיים, ניגש אליו פסטון ושיתף אותו במחשבותיו. היה צבעוני.  הוכרזו המועמדים הסופיים לפרס העיתונות המקוונת של ה-Online News Association. באתר של הארגון ניתן לקרוא את הכתבות והתחקירים שזכו להיות מועמדים, ולבקר באתרים השונים שקיבלו טפיחה רצינית על השכם. "הוי דוק", אחד הבלוגרים הפופולריים ביותר בווייטנם, פוטר מעבודתו לאחר שכתב דברים חיוביים על נפילת חומת ברלין, מה שעיצבן את בכירי המפלגה הקומוניסטית במדינה. זו אינה הפעם הראשונה שהוא עולה על עצביה של מפלגת השלטון: נגד דוק הוגשו בשנים האחרונות כמאה תלונות ואזהרות בעקבות דברים שכתב בבלוג שלו. שני בלוגרים מאזרבייגן הסתבכו ועלולים לקבל עונש מאסר של חמש שנים אחרי שהעלו ליו-טיוב סרטון סאטירי שבו נראה חמור מקיים מסיבת עיתונאים. החמור מייצג את הממשלה.  שבוע אחרי שמצעד שירי העשור של אתר המוזיקה "פיצפורק" תפס את כל המתחרים עם המכנסיים למטה, הודיע יאן וונר, בין השאר המו"ל הוותיק של מגזין המוזיקה המתכווץ "רולינג סטון", שאתר האינטרנט של העיתון יעבור בקרוב מתיחת פנים קיצונית. טוב שהתעורר. ארבעים שנה אחרי שהתגלה בקרקעית הבריכה שלו, נשמעת הסברה שבריאן גונס, מייסד להקת הרולינג-סטונס, נרצח, ולא טבע או מת ממנת יתר כפי שסברו עד עתה. הסיבה לפתיחת החקירה: מסמך בן 600 עמודים שחיבר והגיש למשטרה עיתונאי ה"דיילי מייל" סקוט גונס. גבר מנאפולי, פלורידה, נעצר השבוע לאחר ששלח מעטפה עם פצצת דמה לעורך עמוד הדעות של העיתון המקומי. כשהמטען הופעל, החל להתנגן "Call Me", שירה של להקת הפאנק/פופ בלונדי. לא דווח על נפגעים.  כתבת השער של מוסף יום ראשון האחרון של ה"ניו-יורק טיימס" היא תחקיר בן 13 אלף מלה העוסק בבית-חולים בניו-אורלינס שנאלץ לבצע המתות חסד במטופליו אחרי שסופת ההוריקן קתרינה החריבה את העיר. על הכתבה חתומה שרי פינק, והדבר המעניין באמת בסיפור הזה הוא שאת המימון לתחקיר, שעלותו הסתכמה בכ-400 אלף דולר, סיפקה פרו-פבליקה, חברת חדשות עצמאית ללא מטרות רווח. דרך חדשה למימון עיתונות חוקרת? באתר של "מעבדת העיתונות של נימן" חושבים שכן. וגם באתר של "אדיטור ופבלישר" מתייחסים. על תחילתו של המיזם בשנה שעברה כתב אז ב"העין השביעית" רפי מן.  אם אתם סובלים מקריז בעקבות סגירת ה"פיירט ביי" (כן, הם סוף-סוף הצליחו, הנבלות), האתר "טורנט פריק" עשוי לסייע לכם לאתר חלופה שהולמת את הצרכים שלכם. ו"ניוזוויק" בודק את הקריפטומניזה – מצב נפשי שגורם לסובלים ממנו לבצע פלגיאט בלי להיות מודעים לכך. גף רובי, מבקר אוכל משיקגו, בילה את החודשים האחרונים בחיפוש אחר ההמבורגר המושלם. הוא עדיין מנסה להתאושש, וטוען: המבורגרים אינם רק מזיקים לבריאות, הם גם פוגעים בתאים האפורים.  לורה לינג ויונה לי, שתי העיתונאיות האמריקאיות שהוחזקו בשבי בצפון-קוריאה, שוברות את שתיקתן ומספרות לקוראי ה"לוס-אנגלס טיימס" מה בדיוק עבר עליהן (מינוס כל החלקים המעניינים באמת).  גק שיפר, שכותב טור תקשורת מצוין ב"סלייט", מגלה כמה סודות מקצועיים לאתר "פוינטר און ליין".  זה זמן מה שהעיר אמסטרדם מנהלת מאבק משעשע במגיש החדשות ביל אוריילי. אוריילי, שבמסגרת תוכניתו ברשת פוקס ליכלך על העיר וטען שהיא נשלטת על-ידי ברוני סמים וסרסורים, עורר את זעמו של תושב העיר, בן 25, שהעלה ליו-טיוב סרטון שמפריך את הטענות הקשות. אוריילי לא נשאר חייב. ועכשיו תור הפובליציסטים ההולנדים להגיב.  השבוע דווח בתקשורת שבוב דילן שוקל לתת את קולו למערכת GPS חדשה. האתר "Gossip Cop" חפר וגילה כי מדובר בבדיחה שמקורה בדברים שדילן אמר בקריצה בתוכנית הרדיו שלו, בדצמבר 2008. מי נפל בפח? ה"ניו-יורק טיימס", ה"וושינגטון פוסט", ה-BBC ו"הארץ", בין השאר.  אוניברסיטת דה-פול שבשיקגו תציע לתלמידי העיתונאות שלה השנה קורס בטוויטר.